محەممەد بامەندی

محەممەد بامەندی (١٩٧٢ لە ھەولێر، عێراق – ٣٠ی تەممووزی ٢٠٢٣ لە ھەولێر) ھونەرمەندێکی میللیی کورد بوو. ئەو جگە لە کاری ھونەری، کاری جوتیاریشی دەکرد. بامەندی بەھۆی جەڵتەی دڵەوە کۆچی دوایی کرد، کە ئەمەش دوای ئەوە ھات کە لەسەر کێشەیەکی کۆمەڵایەتی دەستڕێژی گوللە لە ماڵەکەی کرا.

 ژیاننامە 
محەممەد بامەندی لە ساڵی ١٩٧٢ لەدایکبووە و وەک یەکێک لە گۆرانیبێژە میللییە دیارەکانی شاری ھەولێر ناسرابوو. ھاوشانی کاری ھونەری، خەریکی جوتیاری بوو.

 کۆچی دوایی 
لە ئێوارەی ڕۆژی یەکشەممە، ٣٠ی تەممووزی ٢٠٢٣، محەممەد بامەندی لە شاری ھەولێر کۆچی دوایی کرد. بەپێی ڕاپۆرتی پزیشکی دادی، ھۆکاری مردنەکەی جەڵتەی دڵ بووە، بەڵام گیانلەدەستدانەکەی پەیوەست بوو بە ڕووداوێکی توندوتیژەوە.

 وردەکاریی ڕووداوەکە 
ڕووداوەکە لە گەڕەکی سەرکارێزی شاری ھەولێر و بەھۆی کێشەیەک لەسەر ڕاگرتنی تراکتۆرێک لەنێوان بنەماڵەی بامەندی و دراوسێکەیان دەستی پێکرد. بەپێی سەرچاوەکان، ١٠ ڕۆژ پێش ڕووداوی سەرەکی، کوڕی محەممەد بامەندی لەگەڵ یەکێک لە دراوسێکانیان کێشەی ھەبووە. لە ڕۆژی ڕووداوەکەدا، بامەندی ھەوڵی داوە کێشەکە بە شێوەیەکی ئاشتییانە چارەسەر بکات، بەڵام ناکۆکییەکە پەرەی سەندووە و بووەتە ھۆی ئەوەی کە دراوسێکەیان دەستڕێژی گوللە لە ماڵی بامەندی بکات.

زیاتر لە ٣٠ فیشەک بەر ماڵەکەی کەوتووە، بەڵام ھیچ گوللەیەک بەر بامەندی نەکەوتووە. دوابەدوای ھێرشەکە، بامەندی بۆ تۆمارکردنی سکاڵا بەرەو بنکەی ئاسایشی گەڕەکەکەیان بەڕێکەوتووە، بەڵام لە ڕێگەدا یان لەبەردەم بنکەی ئاسایش باری تەندروستی تێکچووە و بەھۆی جەڵتەی دڵەوە گیانی لەدەستداوە. تەرمەکەی بۆ پزیشکی دادی ھەولێر گواسترایەوە و ھێزە ئەمنییەکان دەستیان بە لێکۆڵینەوە کرد.

 دەستگیرکردنی تۆمەتباران 
ڕۆژێک دوای ڕووداوەکە، بەڕێوەبەرایەتیی ئاسایشی ھەولێر ڕایگەیاند کە سێ کەسیان لەسەر ڕووداوەکە دەستگیر کردووە کە بوونەتە ھۆکاری گیانلەدەستدانی بامەندی. تۆمەتبارەکان پێکھاتبوون لە تەقەکەرە سەرەکییەکە بە ناوی (ش، م، ع) و دوو برای بە ناوەکانی (ڕ، م، ع) و (ح، م، ع)، کە دوای دەستگیرکردنیان ڕووبەڕووی یاسا کرانەوە. بەپێی ھەندێک لە سەرچاوەکان، تەقەکەرەکە کوڕی بەرپرسێکی سەربازیی شاری ھەولێر بووە.

 سەرچاوەکان 

پۆل:بەندبێژانی کورد
پۆل:خەڵکی ھەولێر
پۆل:کوردەکانی باشووری کوردستان
پۆل:گۆرانیبێژانی کورد
پۆل:گۆرانیبێژانی کوردیی ناوەندی
پۆل:لەدایکبووانی ١٩٧٢
پۆل:مردووان
پۆل:مردووانی ٢٠٢٣